Huguenot

Huguenot ( [  u.gĕ.no]) adalah gelaran yang diberi kepada sebilangan rakyat Perancis yang memeluk agama Protestan yang wujud terutamanya pada abad ke-16. Nama Huguenots berasal dari perkataan bahasa Jerman Eidgenosse yang bermaksud "para sahabat yang terikat dengan sumpah". Bangsa ini telah berkembang dengan pesatnya pada akhir 1550-an tetapi akibat perang dan tekanan pihak Katolik mereka telah dibuang dari negara mereka sendiri. Pada akhir abad ke-18, mereka telah dipanggil Protestan Perancis atau Calvinis.

Latar belakang 
Sejarah Huguenot berkait rapat dengan perkembangan agama Protestan di benua Eropah. Apabila Martin Luther memperkenalkan ajaran Protestan di Jerman pada 1517, ia mendapat sambutan yang agak baik daripada rakyat Perancis. Malangnya, gereja Katolik telah bertindak pantas untuk membendung penularan ajaran tersebut. Pada 1523, buat pertama kalinya seorang Protestan telah dikenakan hukuman iaitu dibakar sehingga mati diikat pada salib kerana mengamal ajaran sesat. 

Undang-undang ketat ini telah berjaya membendung ramai rakyat Perancis dari menukar ke agama Protestan secara besar-besaran. Oleh itu sehingga 1550an, hanya 10 peratus rakyatnya telah menganut agama Protestan. Namun demikian, ini tidak mematah semangat mereka. Pada 1559, suatu sidang agama diwakili 15 gereja Protestan telah berkumpul di Paris untuk menubuhkan sebuah organisasi Huguenot kebangsaan. Hasilnya, ajaran Protestan telah berkembang dengan pesat sekali dan dalam masa 2 tahun terdapat 2000 gereja Protestan di seluruh Perancis.
Walaupun begitu, kebangkitan Protestan telah mencetuskan kebimbangan pihak Katolik dan mengakibatkan beberapa Perang Keagamaan berlaku.

Penindasan dan penghijrahan beramai-ramai
Suatu pembunuhan beramai-ramai tercetus dari malam 23–24 Ogos 1572 di ambang perayaan memperingati Bartholomaeus si Hawari setelah suatu arahan membunuh beberapa tokoh kelompok agama ini oleh Raja Perancis, Charles IX atas desakan ibunda beginda, Catherine de Médicis. Masyarakat bermazhab Katolik setempat mula merusuh sehingga keganasan merebak di beberapa kawasan dan kota di serata Perancis termasuk Aix, Bordeaux, Bourges, Lyons, Meaux, Orleans, Rouen, Toulouse dan Troyes.

Sebanyak kira-kira hingga 2,000 atau 3,000 orang penganut Protestan yang terkorban di Paris ditambahkan dengan sebanyak 3,000 hingga 7,000 orang lagi di provinsi-provinsi Perancis.

Pergelutan ini memaksa golongan ini sama ada memasuki mazhab Katolik secara terpaksa mahupun berhijrah beramai-ramai bagi mengelakkan penindasan sistematik oleh Kerajaan Perancis - lebih dua pertiga penduduk tersebut memeluk mazhab Katolik secara terpaksa manakala selebihnya keluar ke negara-negara jiran berfahaman Protestan seperti Republik Belanda, England dan Wales, sesetengah kawasan pulau Ireland, Kepulauan Selat Inggeris, Scotland, Denmark, Sweden, Switzerland serta beberapa kerajaan dalam Empayar Suci Rom dan Kerajaan Prusia. Ada juga yang berlayar jauh ke Jajahan Tanjung Belanda di selatan benua Afrika, Hindia Timur Belanda, Kepulauan Caribbean serta beberapa jajahan Belanda dan Inggeris di benua Amerika Utara. Kebanyakan generasi penghijrah di kawasan baru ini lama kelamaan berasimiliasi dengan masyaraakt dan budaya setempat tanah baru mereka.

Rujukan

Bacaan lanjut
 Baird, Charles W. "History of the Huguenot Emigration to America." Genealogical Publishing Company, Published: 1885, Reprinted: 1998, 
 Butler, Jon. The Huguenots in America: A Refugee People in New World Society (1992)
 Cottret, Bernard,  The Huguenots in England. Immigration and Settlement, Cambridge & Paris, Cambridge University Press, 1991.
 Diefendorf, Barbara B. Beneath the Cross: Catholics and Huguenots in Sixteenth-Century Paris (1991) excerpt and text search
 Gilman, C. Malcolm. The Huguenot Migration in Europe and America, its Cause and Effect (1962)

Pautan luar
  The Huguenot Society of Australia
  Library for Huguenot History, Germany
  The National Huguenot Society 
  The Huguenot Society of America
  Huguenot Society of Great Britain & Ireland
  Who were the Huguenots? 

 Kelompok etnik
Orang Kristian Perancis
Perang Agama Perancis